Frederik Vad (S), 2025-10-24:
Tak skal du have.
Vi står jo her i salen på en dybt tragisk baggrund.
En onsdag morgen i april sidste år mistede en 55-årig kvinde livet, da hun var på vej på arbejde.
Hendes bil blev ramt frontalt af en narkopåvirket beboer på det sted, der hedder Kærshovedgård.
Med et mistede hun livet, og tilbage stod en mand og to børn, der fik revet hele deres tilværelse fra hinanden.
Hvis man ikke har ret til at være i Danmark, har man absolut ingen grund til at ligge og drøne rundt i en bil eller andre motorkøretøjer på de danske veje.
Man skal derimod bruge alle sine vågne timer på at rejse ud af Danmark i en fart, og det er ens eget ansvar; det er ikke vores ansvar.
Men alt for mange evner ikke at leve op til det ansvar.
De bliver hængende og nægter at rejse hjem, selv om de er uønskede, og selv om de ikke har ret til at være i Danmark.
Imens bærer almindelige danskere konsekvenserne af, at de her mennesker er her.
Fra Socialdemokratiets side er vores budskab til beboerne på Kærshovedgård og andre, der har fået at vide, at de skal forlade landet, men alligevel vælger at blive her: Rejs hjem, hellere i dag end i morgen.
Heldigvis er det lykkedes os at få sendt mange hjem.
De sidste 5-6 år er det lykkedes os at lave en Hjemrejsestyrelse, som er enestående effektiv i Europa til at få sendt folk retur.
Tusindvis af mennesker er blevet udvist ved dom eller administrativt udvist siden 2019, og selv under det hårdeste coronaår blev over 1.000 mennesker sendt ud af Danmark.
Så det kan lade sig gøre.
Vi har bevist og beviser hver eneste måned og hvert eneste år, at det kan lade sig gøre.
Men der er nogle, som vælger at blive her, og når det gælder dem, der vælger at blive her, er vi nødt til at lave nogle strammere regler for deres virke her i Danmark, indtil vi får sat en lås på Kærshovedgård.
Derfor strammer vi nu reglerne for beboerne på Kærshovedgård.
Vi indfører daglig meldepligt for mennesker, der nægter at medvirke til deres egen udrejse eller er kriminelle udvist i forbindelse med en dom; vi skærper reglerne i knivloven for, hvor man må have de her våben; og vi fjerner retten til, at man kan føre motorkøretøjer, hvis man tilhører de her grupper af mennesker.
Det er meget, meget afgørende, at vi sørger for, at så mange som muligt kommer ud af Danmark.
Det rokker totalt ved tilliden til vores flygtningesystem og til vores myndigheder, hvis ikke vi sørger for at stresse de mennesker, som nægter at medvirke til deres egen udrejse.
Danmark skal være et land, hvor man ikke kan misbruge vores gæstfrihed.
Vores tillid skal man ikke tage for givet, og man skal overhovedet ikke sætte andres liv på spil.
Derfor kan Socialdemokratiet meddele, at vi støtter det her samlede lovforslag og glæder os over, at de mennesker, som endnu ikke gider at forlade landet, selv om vi har bedt dem om det, nu bliver stresset endnu mere med det her lovforslag.
Tak for ordet.
Ordføreren husker lige så godt som jeg den diskussion, vi havde i Folketingssalen om det beslutningsforslag, og der var ikke noget, der kom ud af min mund, som sendte et signal om, at Socialdemokratiet var imod.
De eneste, som påstår, at de er strammere hernede i Folketingssalen, og som jeg kan huske var politisk imod det beslutningsforslag, var Liberal Alliance, som mente, at det ikke var en retsstat værdig osv.
Men Socialdemokratiet, som jeg husker det, var ikke imod.
Vi fører ikke udlændingepolitik på baggrund af beslutningsforslag.
Det er det alt for alvorligt til.
Vi vil ikke komme med løfter om at levere på stramninger, før vi er sikre på, at vi ved, hvordan vi kan levere på dem, så de holder sig inden for lovgivningens rammer.
Så Socialdemokratiet har hele vejen igennem politisk tilkendegivet, at vi var for det, Dansk Folkeparti foreslog.
Nu kommer vi så og lægger en lovgivning ned i salen her, som jo burde være blevet indført for 10, 15, 20 år siden.
Jeg undrer mig lidt over, at det er en socialdemokratisk regering, der skal indføre det her, men det viser jo bare noget om, at vi er kommet ufattelig langt siden 2019 på det her område.